**Копие!**

**УСТАВ**

**НА НАРОДНО ЧИТАЛИЩЕ „АСЕН ЙОСИФОВ – 1926 ”**

**с. Габровница, обл.Монтана**

Народните читалища са уникално достояние на българския народ. Чрез своята уникална дейност са призовани да допринасят за духовното развитие на селищата и личността, за цялостното развитие на обществото.

**ГЛАВА ПЪРВА**

**ОБЩИ ПОЛОЖЕНИЯ**

Чл.1 Читалището е традиционно, самоуправляващо се, българско, културно – просветно сдружение с нестопанска цел, изградено върху принципите на доброволността, демократизма и автономията. То няма политическа насоченост и в дейността му могат да участват всички физически лица без оглед на ограничения на възраст и пол, политически и религиозни възгледи и етническо самосъзнание.

Чл.2 Читалището е самостоятелна институция, която работи във взаимодействие с учебни заведения, обществени организации и други структури, които извършват определена културно – просветна или образователна дейност.

Чл.3 Читалището се съюзява, сътрудничи и координира своята дейност с други читалища на територията на РБългария, за защита на своите интереси и за провеждане на съвместни дейности и инициативи.

Чл.4 Читалището е юридическо лице с нестопанска цел, с наименование: Народно читалище „Асен Йосифов-1926”, със седалище и адрес на управление – с.Габровница, обл.Монтана, ул.”Иван Беломелски” № 1.

**ГЛАВА ВТОРА**

**ЦЕЛИ**

Чл.5 Целта на читалището е да задоволява потребностите на гражданите, свързани със:

а / развитие и обогатяване на култулния живот;

б / запазване на обичаите и традициите на българския народ;

в / разширяване на знанията на гражданите и приобщаването им към ценностите и постиженията на науката, изкуството и културата;

г / възпитава и утвърждава национално самосъзнание.

**ГЛАВА ТРЕТА**

**ДЕЙНОСТИ**

Чл.6 Читалището осъществява дейност в обществена полза и извършва основни дейности като:

а / урежда и поддържа библиотека, читалня, фото – фоно – филмо и видеотеки;

б / развива и подпомага любителското художествено творчество;

в / организира школи, кръжоци и курсове, клубове, кино и видеопоказ, празненства, концерти и чествания;

г / събира и разпространява знания за родния край;

д / създава и съхранява музейни сбирки;

е / развива самостоятелно или в сътрудничество с други организации спомагателна стопанска дейност;

ж / осъществява социални дейности и услуги, подпомагащи лица и семейства, както и такива, свързани с отглеждането, възпитанието, обучението и уплътняването на свободното време на деца и млади хора;

з / осъществява обучения на деца, младежи и лица в трудоспособна възраст, професионална квалификация и преквалификация, консултантска дейност;

и / работи за преодоляване на междуетническите проблеми и бедността на засегнатите социални групи и общности;

й / развива културен и семинарен туризъм в страната и чужбина;

к / извършва и допълнителни дейности, подпомагащи изпълнението на основните функции, с изключение на използването на читалищната сграда за клубове с политически цели, за обсебването й от религиозни секти и други дейности, противоречащи на добрите нрави, националното самосъзнание и традиции.

Чл.7 Читалището провежда и възпитателна дейност, съобразно своите основни цели.

Чл.8 Читалището няма право да оранизира или да предоставя имуществото си за хазартни игри и нощни заведения.

**ГЛАВА ЧЕТВЪРТА**

**ЧЛЕНСТВО**

Чл.9 Читалището се учредява на събрание, на което присъстват най – малко 50 дееспособни физически лица, които приемат устава.

Чл.10 Членовете на читалището са: индивидуални, колективни и почетни.

1. Индивидуалните членове са български граждани. Те биват действителни и спомагателни:

а / действителните членове са дееспособни лица, плащат редовно определения по устава на читалището членски внос и имат право на глас, да избират и да бъдат избирани в ръководните органи на читалището;

б / спомагателните членове са лица до 18 години, нямат право да избират и да бъдат избирани в читалищното настоятелство и имат съвещателен глас.

2. Колективните членове съдействат за осъществяване целите на читалището, подпомагат дейностите, поддържането и обогатяването на материалната база и имат право на един глас. Колективните членове могат да бъдат:

а / професионални организации;

б / стопански организации

в / търговски дружества;

г / кооперации и сдружения;

д / културно – просветни и любителски клубове и творчески колективи;

е / други юридически лица с нестопанска цел.

3. Почетни членове могат да бъдат български и чужди граждани с изключителни заслуги към читалището.

Чл.11.1. Членуването в читалището е доброволно.

2. Кандидатът подава писмена молба до настоятелството, в която декларира, че е запознат с Устава и го приема. Кандидатите – юридически лица представят освен молба и преписи от документите си за регистрация и от решението на управителните си органи за членство в читалището.

3. Всеки член има право да бъде информиран за дейността на читалището, да се ползва от имуществото му и от резултатите от дейността му.

4. Всеки член на читалището е длъжен да заплаща редовно членския си внос.

5. Членските права и задължения на индивидуалните членове са непрехвърлими и не преминават върху други лица.

Чл.12. Прекратяване на членството се извършва чрез:

1. Изключване на съответния член на читалището от общото събрание по предложение на настоятелството, за системни нарушения на устава на читалището и злоупотреба с името и традициите на НЧ „Асен Йосифов -1926”, с.Габровница, обл.Монтана, както и поради незаплащане на определения с решение на общото събрание членски внос.

2. По писмена молба на съответния член на читалището, адресирана до настоятелството.

3. Поради смърт на съответния член на читалището или поставянето му под пълно запрещение.

4. С прекратяването на юридическото лице при колективните членове.

**ГЛАВА ПЕТА**

**ОРГАНИ НА ЧИТАЛИЩЕТО**

Чл.13. Органи на читалището са: Общото събрание, Настоятелството и Проверителната комисия.

**ОБЩО СЪБРАНИЕ**

Чл.14. Върховен орган на читалището е Общото събрание.

1. Общото събрание на читалището се състои от всички членове на НЧ „Асен Йосифов - 1926”, с.Габровница, обл.Монтана, имащи право на глас.

Чл.15. Общото събрание:

1. Изменя и допълва устава.

2. Избира и освобождава членове на настоятелството,

проверителната комисия и председателя и определя броя на членовете им.

3. Приема вътрешните актове, необходими за организацията на дейността на читалището.

4. Изключва членове на читалището, по предложение на настоятелството, на основание чл.12, т.1 от Устава на НЧ „Асен Йосифов - 1926”.

5. Приема основните насоки за дейността на читалището.

6. Взема решения за членуване или за прекратяване на членство на читалището в читалищен съюз или други организации.

7. Приема бюджета на читалището.

8. Приема годишния отчет за дейността на настоятелството.

9. Определя размера на членския внос за всяка календарна година, по предложение на настоятелството на читалището.

10. Отменя решенията на органи на читалището, които противоречат на закона, устава или други вътрешни актове, регламентиращи дейността на читалището.

11. Взема решения за прекратяване на читалището.

12. Взема решения за отнасяне до съда на незаконосъобразни действия на ръководството или на отделни членове.

Чл.16. Правата по т.1, 2, 7, 8, 10, 12 не могат да се възлагат на други органи на читалището.

Чл.17. Решенията на Общото събрание се вземат с явно гласуване и са задължителни за другите органи на читалището.

**СВИКВАНЕ НА ОБЩОТО СЪБРАНИЕ**

Чл.18.1. Редовното общо събрание на читалището се свиква от настоятелството най – малко веднъж годишно. Извънредно общо събрание може да бъде свикано по решение на настоятелството, по искане на проверителната комисия или на 1/3 от членовете на читалището. Ако в последния случай настоятелството в месечен не отправи писмено покана за свикване на общо събрание, то се свиква от съда по седалището на читалището по писмено искане на заинтересованите членове.

2. Поканата за общото събрание трябва да съдържа дневен ред, датата, часа и мястото на провеждане на общото събрание по чия инициатива то се свиква. Тя трябва да бъде получена най – малко 7 дни преди датата на провеждането му.

3. Общото събрание е законно, ако присъстват повече от половината от всички членове. При липса на кворум, събранието се отлага с един час по – късно на същото място и при същия дневен ред и може да се проведе, колкото и членове да се яват.

Чл.19. Всеки член на общото събрание има право на един глас.

Чл.20. Решенията на общото събрание се вземат с мнозинство от присъстващите.

1. Решенията по чл.15, т.1, 11 се вземат с мнозинство от 2/3 от присъстващите.

**НАСТОЯТЕЛСТВО**

Чл.21.1. Изпълнителен орган на читалището е настоятелството, което се състои най – малко от 3 членове, избирани за срок от 3 години, същите да нямат роднински връзки по права и съребрена линия до 4 – та степен.

2. Настоятелството:

а / представлява читалището;

б / свиква Общото събрание;

в / осигурява изпълнението на решенията на Общото събрание;

г / подготвя и внася в Общото събрание проект за бюджета на читалището;

д / подготвя и внася в общото събрание отчет за дейността на читалището;

е / разпорежда се с имуществото на читалището;

ж / определя реда и организира извършването на дейността на читалището, включително и тази в обща полза и носи отговорност за това;

з / назначава секретаря на читалището, утвърждава длъжностната му характеристика и определя трудовото му възнаграждение;

и / приема членове на читалището по тяхна писмена молба, с която те заявяват, че приемат устава на читалището, че са съгласни с определения от общото събрание членски внос за съответната календарна година. Приемането на нови членове се извършва най – късно до седем дни преди провеждането на годишното отчетно – изборно събрание на читалището;

й / взема решения за сключване на договори с ръководители, репетитори и други лица, необходими за осъществяване на читалищната дейност;

к / определя и утвърждава размера на месечните хонорари и взема решения за награждаване на ръководители и самодейци;

л / взема решения и утвърждава договори за наем на помещения, собственост на читалището;

м / взема решения по всички въпроси, които по закон или съгласно устава не спадат в правата на друг орган.

3. Настоятелството може да взема решения, ако на заседанието присъстват повече от половината от неговите членове.

4. Настоятелството взема решенията си с мнозинство повече от половината от членовете си, а решенията по чл.24, ал.2, т.”д”, „е” с мнозинство от всички членове.

5. Настоятелството може да вземе решение и без да бъде провеждано заседание, ако протоколът за взетото решение бъде вписан без забележки и възражения за това от всички членове на настоятелството.

6. Настоятелството провежда редовни заседания най – малко 6 пъти годишно.

**ПРЕДСЕДАТЕЛ**

Чл.22.1. Председателят на читалището е член на настоятелството и се избира от общото събрание за срок от 3 години.

2. Председателят:

а / организира дейността на читалището съобразно закона, устава и решенията на общото събрание;

б / представлява читалището;

в / свиква и ръководи заседанията на настоятелството и председателства общото събрание;

г / ръководи текущата дейност на читалището;

д / отчита дейността си пред настоятелството;

е / сключва и прекратява трудовите договори със служителите, съобразно с бюджета на читалището и въз основа решение на настоятелството.

**СЕКРЕТАР**

Чл.23.1. Секретаря на читалището се назначава от Настоятелството и му се утвърждава длъжностната характеристика.

2. Секретарят:

а / организира изпълнението на решенията на настоятелството, включително решенията за изпълнението на бюджета;

б / организира текущата основна и допълнителна дейност;

в / отговаря за работата на щатния и хонорувания персонал;

г / представлява читалището заедно и поотделно с председателя.

3. Секретарят не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг/съпруга на председателя на читалището.

**ПРОВЕРИТЕЛНА КОМИСИЯ**

Чл.24.1. Проверителната комисия се състои най – малко от трима членове, избрани за срок от 3 години.

2. Членовете на проверителната комисия не могат да бъдат лица, които са в трудово – правни отношения с читалището или са роднини на членовете на настоятелството по права линия, съпрузи, братя, сестри и роднини по сватовство от първа степен.

3. Проверителната комисия осъществява контрол върху дейността на настоятелството и председателя на читалището, по спазване Закона, Устава и решенията на Общото събрание.

4. При констатирани нарушения, проверителната комисия уведомява Общото събрание на читалището, а при данни за извършено престъпление – органите на прокуратурата.

Чл.25. За членове на Настоятелството и Проверителната комисия не могат да бъдат избирани лица, които са осъждани на лишаване от свобода за умишлени престъпления от общ характер.

**ГЛАВА ШЕСТА**

**ИМУЩЕСТВО И ФИНАНСИРАНЕ**

Чл.26. Имуществото на читалището се състои от право на собственост и от други вещни права, вземания, ценни книжа, други права и задължения, регламентирани от закона.

Чл.27. Читалището набира средства от следните източници:

а / членски внос;

б / културно – просветна дейност;

в / субсидия от държавния и общинския бюджет;

г / наеми от движимо и недвижимо имущество;

д / приходи от стопанска дейност, предвидена в настоящия устав;

е / дарения, спонсорство и завещания;

ж / други приходи, незабранени от закона.

Чл.28.1. Читалището не може да отчуждава недвижими вещи и да учредява ипотека върху тях.

2. Движими вещи могат да бъдат отчуждавани или залагани само по решение на Настоятелството;

Чл.29. Недвижимо и движимо имущество, собственост на читалището, както и приходите от него не подлежат на принудително изпълнение, освен за вземания, произтичащи от трудови правоотношения.

Чл.30.1. Настоятелството изготвя годишен отчет за приходите и разходите, които се приемат от Общото събрание.

2. Отчетът за изразходваните от общинския бюджетни средства се представят в Общината.

**ГЛАВА СЕДМА**

**ПРЕКРАТЯВАНЕ**

Чл.31.Читалището може да прекрати дейността си по решение на Общото събрание, вписано в регистъра на Окръжния съд. То може да бъде прекратено с ликвидация или по решение на Окръжния съд ако:

1. Дейността му противоречи на закона, устава и на добрите нрави;
2. Имуществото не му се използва според целите и предмета на

дейността на читалището.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

& 1. Този устав е приет на Общо събрание на НЧ “Асен Йосифов -1926”, проведено на 04.03. 2016 год. с Протокол № 1 /04.03.2016г. в с.Габровница, обл.Монтана.

& 2. Списъкът на членовете, подписали Устава да се счита неразделна част от този Устав.

Секретар:…………………...

/Таня Тодорова/

Председател на Настоятелството:…………………….

/ Георги Славков/

**ОТЧЕТ ЗА ДЕЙНОСТТА НА**

**ЧИТАЛИЩЕ „АСЕН ЙОСИФОВ – 1926 ” ПРЕЗ 2018г.**

Читалищното настоятелство на НЧ „Асен Йосифов - 1926” с. Габровница представя този отчет за дейността си през 2018 г. с цел постигане на максимална публичност и прозрачност, на община Монтана в изпълнение на Чл. 26а (4 ) / Нов – ДВ, бр.97 от 2010 г. / от ЗНЧ.

В селата читалището е огнището на духовността, защото средствата за общуване там са ограничени. В с.Габровница рождената дата на читалището е 1926 година. Основател е учителят Асен Йосифов, зареден с буен дух и голямо желание за развиване и обогатяване на културата на населението ни. Читалище „Асен Йосифов-1926” е културната институция в нашето село, и не само защото само по себе си то е читалище, а защото в него има художествени самодейни състави, които са доказали през годините своя професионализъм и високо художествено ниво.

2018 г. за читалище „Асен Йосифов – 1926 ” продължи работа по проблемите и задачите, заложени от предходната 2017 година .

През изтеклата година читалище „ Асен Йосифов - 1926” работеше за:

• Обучение на младежи, възрастни;

• Изява на младежи в клубове и състави за автентичен фолклор;

• Културни изяви за младежи и възрастни;

• За по-добрия имидж на читалището.

Инициативите по посока на подпомагане на конкретни групи в техни социални проблеми продължиха през годината чрез съвместната работа с наши колеги – неправителствени организации от нашата област.

**Самодейни състави**

Годишно през Читалището се обучават и вземат участие над 100 самодейци / жени, мъже и деца /

Фолклорен детски състав за народни танци – 12 възпитаници /ученици /

Група за модерни танци – 10 възпитаници / ученици /

Детски състав за народно творчество – 15 възпитаника

Кукерски състав „Камила” – 35 участника

**ЛЮБИТЕЛСКО – ТВОРЧЕСКА ДЕЙНОСТ**

Сред основните направления в традиционната читалищна работа за развитие и обогатяване на културния живот, опазване на обичаите и традициите и насърчаване на творческите възможности и талант, е създаването на условия за личностна изява на младите хора.

Единствената в с. Габровница и дори в областта Монтана е кукерската група за маскарадни игри – „Камила” към Народно читалище „Асен Йосифов - 1926”, представи достойно селото и областта и спечели заслужени отличия от фестивала в гр. Перник, също така и от Фестивала “Кукерландия” в гр. Ямбол. Заради своята уникалност, през 2012 г. ръководството на читалището беше кандидат за включване и в Националната система „Живи човешки съкровища” към БАН. Читалището ежегодно получава покани за участия в международни маскарадни фестивали в чужбина, но поради липса на финансиране, досега групата няма изяви зад граница.

**КРЪЖОЧНА ДЕЙНОСТ**

Инициативите на кръжочната дейност в читалището продължиха и през 2018 г. като следваха принципите за популяризиране на доброволческата дейност и приобщаването на хора с различна възраст и социален статус. Към читалището продължиха да развиват дейността си:

Клуб „Дядовата ръкавичка”. За Коледа изработихме картички и сурвачки ,а за 1 март, по традиция, групата изработи мартеници с които беше окичено мартенско дърво, а след това бяха раздадени мартеници на гражданите.

· Клуб „Кукери”. Клубът и участници в маскарадната група изработиха с личен доброволен труд и материали нови маски и подновиха старите. Маските на участниците и самата „Камила” с прилежащите към тях надписи „с. Габровница, обл. Монтана” красят и всички рекламни материали , както и информационни сайтове от фестивалите „Сурва” – Перник и Копривщица, така вече и в гр. Ямбол.

**ОБРАЗОВАТЕЛНА ДЕЙНОСТ**

Освен възможностите за обучение по танцово изкуство и представяне на народни обичаи /кукери, коледари и лазарки/, читалището традиционно развива и просветна дейност по правата на гражданите, както и образователни дейности и дейности свързани с намиране на свободни работни места.Основна дейност на читалището и библиотеката е организиране и провеждане на образователни инициативи, обучителни курсове на безработни лица и провеждането на презентационни филми на образователни теми, касаещи пряко тяхното обучение.

· Към читалище „Асен Йосифов - 1926” постоянно се провеждат и курсове по компютърно обучение и ограмотяване.

**БИБЛИОТЕЧНА ДЕЙНОСТ**

За 2018 г.библиотечния фонд е 7740 единици, през библиотеката са преминали 285 читатели, които са получили 147 бр. книги за домашен прочит, а 48 са използвали необходимата им литература в читалнята. През изградената компютърна зала по Програма „Глоба@лни библиотеки” за периода 01.01.2018 – 31.12.2018 са преминали 413 ползватели, част от тях бяха индивидуално обучени за работа с компютърна техника, а други използваха достъпа до интернет за собствени нужди и различни търсения като: свободни работни места, изработка на автобиографии, изпращане на имейли и т.н. /. 396 посетители са преминали за този период през читалището като участници в различни организирани събития и мероприятия. През 2018 г. библиотеката спечели проект към МК по Програма „Българските библиотеки – съвременни центрове за четене и информираност” 2018 г. за закупуване на нова литература на стойност 2964 лв.

**ОРГАНИЗИРАНЕ НА КУЛТУРНИ ПРОЯВИ, ФЕСТИВАЛИ И КОНКУРСИ**

Културните любителски изяви са една от основните читалищни дейности. През 2018 г. бяха проведени:

1.Обичай „Камилата” в селото и след това взе участие в Международния маскараден фестивал „Сурва” в гр. Перник както и в гр. Ямбол.

2.Отбелязан беше и Деня на самодееца

3.Изработване на мартеници и окичване на мартенско дърво пред сградата на читалището по повод 1 март, организиран беше конкурс за мартеници от цяла България.

4.Чествахме 145 г. от обесването на Васил Левски, с ученици от 5 – 7 клас изработихме тематични постери и табла за живота и делото на Апостола.

5.Отбелязване на 3 март с рецитал

6.Изработихме цветни картички и магнитчета, с които участвахме заедно с училището в благотворителен базар

7.Вече стана традиция отбелязването на Световния ден на Земята / 22.04.2018 /, в този ден с деца – доброволци от училището посадихме цветя и почистихме отново терена около сградата.

8.23 АПРИЛ – СВЕТОВЕН ДЕН НА КНИГАТА И АВТОРСКОТО ПРАВО   
По инициатива на Българската библиотечна информационна асоциация се организира Национален маратон на четенето, с който се отбеляза Световният ден на книгата и авторското право – 23 април.

9.Лазаровден – обикаляне на селото с Лазарки;

10.Цветница – кумичане на реката с лазарките;

11.Отново организиран беше Великденски базар, всички неща бяха ръчно изработени от децата в работилничка „Вълшебен свят” и бяха продадени в центъра на селото, събраните средства бяха дарени на Българската коледа.

12.За Великден по традиция боядисвахме в читалището яйца, тях децата бяха събрали от Лазаровден.

13.За деня на Славянската писменост и култура – 24 май организирахме за поредна година съвместно с училището образователно състезание „ Познаваш ли своя род и език”. Бяха сформирани два отбора „ Знам” и „Мога” с капитани ученици от 7 клас – организиран беше и концерт отвън с много песни и танци.

14.1 юни - Масово рецитиране на стихотворението „Аз съм българче” и организиране на спортни игри, рисуване на асфалт и други пред читалището – това стана традиция

15.2 юни - Почитане паметта на Ботев, като ученици от 5 клас рецитираха стихотворението „На прощаване”, след което деца от 7 клас поднесоха венец пред паметника в центъра на селото;

16.Организирахме за пореден път едноседмичен курс по Начална компютърна грамотност.

17.През периода юни – август по предварително изготвен график читалището беше организирало редица занимания по интереси за лятната ваканция на учениците.

В тях се включваха:

– Рисунка на асфалт и спортни игри

* Спортни дейности на открито
* „Млад художник” – занимания по рисуване
* Прожекция на детски анимационни филмчета
* Тихи игри – шах, табла, дама, не се сърди човече
* Работа с интернет
* „Приказки на открито” в парка

18.По повод 1 ноември – Денят на народния будител заедно с ученици от начална степен направихме литературно четене

19.Отбелязахме и Деня на християнското семейство и християнската младеж.

20.С помощта на децата от клуб „ Дядовата ръкавичка „ изработихме сурвачки, с които участвахме в конкурс в Монтана , от където получиха и награда.

21.Съвместно с ученици и учители от ОУ взехме участие в Националната кампания на Министерството на културата – „Чети с мен” на принципа на маратон, всички четоха откъси от произведения на различни автори, след което децата направиха илюстрации на любим герой от приказка.

22.„ Децата за децата” България, част от Глобалното картонено предизвикателство на американската фондация „ Имагинейшън”. Всички изработени картонени играчки бяха на разположение на децата и си спретнаха голямо забавление.- Нашето читалище за 3 поредна година взе участие в световното събитие

Проведени бяха още редица мероприятия и граждански инициативи и младежки увеселения, посветени на българския обреден календар.

**МЕНИДЖМЪНТ**

За осигуряване на своята годишна работа читалище „Асен Йосифов - 1926” продължи да работи на партньорски принцип както с различни неправителствени организации, така и с местния бизнес.

Освен с бюджетни средства, организирането на различните прояви беше финансирано с приходи от членски внос и допълнителни приходи.

Работим в добро партньорство с Кооперация „Спестовност”, ОУ „Св.св.Кирил и Методий” и ЦДГ „ Пролет”.

Читалището работи с 2 субсидирани бройки. Читалището положи усилия и през изминалата 2018 г. за обучение на екипа, надграждащи тренинги и семинари. Библиотекаря завърши 9 месечно обучение към ЦПО от който придоби Удостоверение за завършен библиотечен курс- степен „Специалист“.

**МАТЕРИАЛНА БАЗА**

Сградата, предоставена на читалище „Асен Йосифов - 1926” за безвъзмездно право на ползване от община Монтана , е 1107 кв.м., която за съжаление вече близо 17 години не и е правен никакъв ремонт. Вече състоянието е много лошо. За тези години от Община Монтана не са дадени нито лев, а покрива вече се разрушава напълно и помещенията отвътре стават неизползваеми. Най – вече големият салон със сцената и 280 седящи места остават в миналото. Престъпление ще е сграда на близо 65 години и институцията читалище, с 90 годишна история в най – голямото село на общината да ги оставим да бъдат разрушени от неподдържане на състоянието им.

В заключение, благодарим на всички колеги, самодейци, приятели и ползватели на читалище „Асен Йосифов – 1926. Ще продължим работа по популяризиране и насърчаване на участието на повече хора в доброволчески дейности, за социално включване на жители на с.Габровница с нисък социален статус с цел активното им участие в обществения живот на селото и придобиване на самочувствие за пълноценни европейски граждани.

Председател:

Георги Славков

Секретар:

Таня Тодорова

План за 2019 г.

на НЧ **„Асен Йосифов – 1926 ” с. Габровница, обл. Монтана**

НЧ **„Асен Йосифов – 1926 ”** е най – голямото читалище в област Монтана. Намира се на 16 км от областния град. Единствена база и институция за култура на тази територия без прекъсване в своята история оставила следа в културната история на селото ни. Българското читалище е уникално явление в нашия културен и обществен живот – самоуправляващо се сдружение със статут на юридическо лице, което същевременно изпълнява и държавни културно - просветни задачи в населеното място, задоволява културните потребности на гражданите. В селата читалището е огнището на духовността, защото средствата за общуване там са ограничени. В с.Габровница рождената дата на читалището е 1926 година. Основател е учителят Асен Йосифов, зареден с буен дух и голямо желание за развиване и обогатяване на културата на населението ни. Читалище „Асен Йосифов- 1926” е културната институция в нашето село, и не само защото само по себе си то е читалище, а защото в него има художествени самодейни състави, които са доказали през годините своя професионализъм и високо художествено ниво.

Относно дейността на **„Асен Йосифов – 1926 ”**  тя ще се развива в няколко основни направления:

***І. БИБЛИОТЕЧНА ДЕЙНОСТ***

***ІІ. УЧЕБНО-ТВОРЧЕСКА 2018/2019 год.с курсове, школи и състави***

***ІІІ. КУЛТУРНИ ПРОДУКТИ***

***ІV. ПРОЕКТНИ ДЕЙНОСТИ***

***V. КУЛТУРЕН КАЛЕНДАР***

|  |  |  |
| --- | --- | --- |
| **Месец** | **Дейност** | **Необходима сума за награди, озвучаване и организация** |
| **Януари** | Обичай „Камила” – участие в селото |  |
| Обичай „Камила” – пресъздаване на обичая в Международния маскараден фестивал в гр. Перник | **800 лв. или подсигуряване на превоз от общината** |
| „Бабинден” |  |
| **Февруари** | Програма по повод обесването на Васил Левски |  |
| Участие на кукерския обичай „Камила” на фестивала „Кукерландия” гр. Ямбол | **1000 лв. или подсигуряване на превоз от общината** |
| По традиция от няколко години вече през м. февруари започваме подготовка за ромския празник 8 април – с беседи, презентации и съставяне на сценарий съвместно с учениците от училището и гост от ЦМДТ „Амалипе” гр. Велико Търново, а тази година съвместно и с читалище „Звезда 2007” гр. Монтана и участниците по Проект „ Комплексен подход за ромско включване в община Монтана” |  |
| **Март** | Баба Марта - изработка на мартеници и окичване на Мартенско дърво в центъра на селото | **100 лв.** |
| Отпразнуване на Деня на самодееца с всички участници в самодейните състави | **250 лв.** |
| Презентация и материали по повод Освобождението на България - изложба |  |
| Изготвяне на картички и раздаване на всички жени в центъра на селото | **50 лв.** |
| Ден на пролетта – Поход в гората с ученици | **100 лв.** |
| Лазаровден – с песни и танци из селото за пожелание за здраве и берекет, с участието на децата от детския фолклорен състав при читалището  **Цветница** – кумичане на реката с децата, участвали в лазаруването |  |
| **Април** | Седмица на детската книга и изкуствата за деца и маратон в  „ Малкото голямо четене” – провеждане на конкурс с деца от 1 – 4 клас за изразително четене и конкурс „Най-добър рецитатор”, а с децата от детската градина – конкурс за рисунка на любим приказен герой, презентиран в залата по проект „Глоб@бални библиотеки” | **200 лв.** |
| Конкурс за рисунка и маскен карнавал „Моят любим герой” по повод деня на детската книга | **100 лв.** |
| Организиране и отбелязване на 8 април – Деня на ромите с концерт в салона | **250 лв.** |
| Честване „Световния ден на Земята” – с децата от детската градина ще засадим цветя в саксии, а с учениците ще посадим дръвчета пред сградата на читалището | **100 лв.** |
| Великден - конкурс за яйце, баници и питки в читалището и подреждане на празнична трапеза от старите жени – самодейки | **100 лв.** |
| **Май** | Поздравителен концерт за работещите и демонстрация на стопанска техника собственост на Кооперацията в селото |  |
| Празничен концерт, организиран съвместно с училището в големия салон на читалището, с участието на всички самодейни състави | **300 лв.** |
| Предвиждаме да поканим и проведем в центъра на селото фестивала на народната кухня и занаятите „Бабина душица” | **500 лв.** |
| **Юни** | Откриване на детска театрална студия |  |
| Ден на детето - конкурс за рисунка на асфалт с  учениците от училището | **100 лв.** |
| Поднасяне на венец и цветя на паметника в центъра на селото и програма посветена на Деня на Ботев и загиналите във войните |  |
| **Юли, Август, Септември** | Организиране на летни кръжоци по фотография и подреждане на изложба | **200 лв.** |
| Лятна читалня на открито в парка и в двора на училището | **50 лв.** |
| Участие в кампанията „Чети с мен” |  |
| **Октомври** | Литературни четения и изнесени часове по СИП – БЕЛ в компютърната зала на читалището с ученици от 6 и 7 клас |  |
| Организиране на обучения в различните възрастови групи за работа компютърна техника програма „Глоб@лни библиотеки” | **100 лв.** |
| „ Децата за децата – България” – участие в картоненото предизвикателство |  |
| **Ноември** | Беседа и изложба „Съвременни български будители” по повод 1 ноември – Деня на народните будители |  |
| Тематична вечер „Ценностите на християнското семейство в днешни дни” | **50 лв.** |
| Творчеството на Йордан Радичков през погледа на децата – конкурс за рисунка, драматизация и стихотворения |  |
| **Декември** | Информационен ден по повод Световния ден за борба със СПИН |  |
| „Заедно на Бъдни вечер” по традиция е с изготвяне на постна трапеза и възстановка на обредите от възрастни хора | **100 лв.** |
| Новогодишен концерт | **100 лв.** |

**НЕОБХОДИМА ФИНАНСОВА ПОДКРЕПА ОТ ОБЩИНА** Монтана

**ЗА ИЗПЪЛНЕНИЕ НА ПЛАНИРАНИЯ КУЛТУРЕН КАЛЕНДАР И ДЕЙНОСТИ**

Всичко искана допълнителна финансова помощ от Община Монтана / **извън годишната субсидия от МК** / – **4550 лв.**

**Читалищното настоятелство настоява и отправя молба към Община Монтана, в следващия Бюджет за 2019 г. да бъдем включени за ремонт на сградата, тъй като вече ремонтните дейности са НЕОТЛОЖНИ.**

**Георги Славков Таня Тодорова**

***Председател на ЧН Секретар на НЧ „Асен Йосифов – 1926”***

**Членове на читалищното настоятелство в състав:**

1. **Георги Любомиров Славков - Председател**
2. **Димитринка Емилова Русимова - член на ЧН**
3. **Радослав Софрониев Йорданов – член на ЧН**
4. **Георги Костов Георгиев – член на ЧН**
5. **Сийка Спасова Каменова – Петрова – член на ЧН**

**Членове на Проверителната комисия в състав:**

1. **Румяна Гоцева Борисова – член на ПК**

**2. Параскева Петкова Горанова – член на ПК**

**3. Милена Йорданова Кръстева – член на ПК**